मुजफ्फरपुर. भगवानपुर गोलंबर से चंद कदम की दूरी पर रेवा रोड (मुजफ्फरपुर-छपरा हाईवे) में एक्सिस बैंक की एटीएम को गैस कटर से काट कर 20 लाख रुपए की चोरी कर ली गई। घटना रविवार रात की है। इतनी बड़ी घटना की सूचना थाने में एटीएम कंपनी की ओर से वारदात के 36 घंटे बाद दी गई। इस घटना से पुलिस महकमा एटीएम कंपनी में सनसनी फैल गई है।
सीएसएस सिक्यूरिटी एजेंसी के सुपरवाइजर सुशील कुमार ठाकुर ने अज्ञात अपराधियों के खिलाफ एफआईआर दर्ज कराई। गैस कटर से एटीएम काट कर चोरी करने का यह संभवत: उत्तर बिहार का पहला मामला है।
रेवा रोड में एटीएम में चोरी की घटना की जानकारी सोमवार सुबह करीब आठ बजे एक ग्राहक के आने के बाद मिली। लेकिन मंगलवार की दोपहर को पुलिस को सूचना दी गई। इसके बाद सदर थानेदार वेदानंद मिश्रा मौके पर पहुंचे। थाना अध्यक्ष ने मकान मालकिन खैनी दुकानदार से पूछताछ की।
एसएसपी रंजीत कुमार मिश्र ने बताया कि एटीएम से कैश चोरी के मामले में एक साथ कई लापरवाही बरती गई है। एटीएम में गार्ड नहीं था। घटना के करीब 36 घंटे बाद थाने में सूचना दी गई। अभी जांच में कुछ और लापरवाही आने की आशंका है। सीसी कैमरा की क्या स्थिति है? यह भी देखा जाएगा। मामले की जांच का आदेश दिया गया है। स्पष्ट गाइड लाइन है कि लापरवाही की स्थिति में इंश्योरेंस का लाभ नहीं मिलेगा।
hin_Deva hin_Deva hin_Deva hin_Deva